ET Euroopa Liidu Teataja C 155/9

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase taotluse avaldamine

2013/C 155/04

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KOONDDOKUMENT

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (2)

„VALAŠSKÝ FRGÁL”

EÜ nr: CZ-PGI-0005-0805-04.04.2010

KGT ( X ) KPN ( )

1. Nimetus

„Valašský frgál”

2. Liikmesriik või kolmas riik

Tšehhi Vabariik

3. Põllumajandustoote või toidu kirjeldus

3.1. Toote liik

Klass 2.4. Leib, pagaritooted, koogid, kondiitritooted ja muud pagaritooted

3.2. Toote kirjeldus, mida punktis 1 esitatud nimetus tähistab

Ümmarguse koogi läbimõõt on 30–32 cm. Pagaritoode (kõnekeeles tuntud ka kui vdolek, pecák või lopaťák) koosneb õhukesest kerkinud tainast ning selle kattest.

Pärast küpsemist omandab kook kuldse tooni; koogikatte värvus sõltub kasutatud toormaterjalist, mis omakorda kaetakse purustatud piparkoogi, jahvatatud kaneeli ja suhkruga, niisutuseks lisatakse mõni tilk sulatatud võid, mis kõik kokku annavad heleda varjundi.

Erinevad koogikatted: pirn, kohupiim, mooniseemned, kreegipüree, puuviljad ja marjad (kreegid, õunad, mustikad, aprikoosid), pähklid või sarapuupähklid, kapsas (värske või hapukapsas), porgand, nuikapsas. Kate moodustab tootest 42–48 %.

Kook asetatakse ümmargusele pappalusele, mis tavaliselt kaetakse termokahaneva või siis turul kasutatava muud tüüpi toidukilega. Koogi võib pakendada ka papist, plastikust või puidust karpi või siis rasvakindlasse pakendipaberisse.

Pakendi tüübid: terve kook 600–700 g, pool kooki 300–350 g, veerand koogist 150–175 g.

Tootmispiirkonnas on lubatud kooke müüa ka ilma pakendita.

Kooki „Valašský frgál” on võimalik müüa ka külmutatult. Külmutamine ei muuda toote kvaliteediomadusi. Toode asetatakse külmkambrisse koos pakendiga. Külmutatud toode säilib temperatuuril alla – 18 °C üheksa kuud. Pärast ülessulatamist soovitatakse kook 24 tunni jooksul ära süüa. Kogu vajalik teave aegumistähtaja ja toote säilitamistingimuste kohta on esitatud toote pakendil.

3.3. Tooraine (üksnes töödeldud toodete puhul)

Taina valmistamisel kasutatakse järgmisi tooraineid: pooleldi jämedateralist nisujahu või kolme jahutüübi segu (peeneteraline, pooleldi jämedateraline ja jämedateraline jahu), peedisuhkrut või magusainet, taimerasva või taimeõli või searasva või siis võid, pastöriseeritud või tooreid munakollaseid, piimapulbrit või piima või joogivett, puuviljamahla (sidrun, õun, pirn), pagaripärmi, soola; et tagada toote värskus, võib tänapäeval kasutada ka jahu parendajat.

Toote põhikoostisosa on jahu. Teiste toorainete puhul tuleb kinni pidada järgmistest kaalupiirangutest: rasvained (taimerasv või sulatatud searasv või siis või): vähemalt 20 % taina kogukaalust; suhkrud või magusaine (fruktoos): vähemalt 10 % taina kogukaalust (juhul kui kasutatakse mingit muud magusainet, siis selle kogus sõltub magususastmest); munakollased: vähemalt 5 % taina kogukaalust. Puuviljamahla, pärmi, soola ning teiste aromaatsete koostisosade kogus sõltub erinevatest tootmises kasutusel olevatest retseptidest.

Koogi „Valašský frgál” kate peab moodustama toote küpsetuseelsest kogukaalust ligikaudu 42–48 %.

Toote katte valmistamisel kasutatakse järgmist toormaterjali.

Pirnikate: pirnipüree, mis valmistatakse kuivatatud pirnidest, kreegipüreest või puuviljamoosist, kuivatatud õuntest, riivitud piparkookidest, rummiessentsist (edaspidi „aroomiained”), jahvatatud tähtaniisist, vaniljesuhkrust, joogiveest.

Kohupiimakate: kohupiim, peedisuhkur või magusaine, pastöriseeritud või toored munakollased, joogivesi, rosinad, vaniljesuhkur või vaniljekreem; lisada võib puuviljamahla; taimeõli, aroomiained, jahvatatud muskaatpähkel, kohupiima stabilisaator, metsamarjad.

Mooniseemnekate: jahvatatud mooniseemned, peedisuhkur või magusaine, piimapulber või värske piim, joogivesi, taimeõli, peeneteraline nisujahu, vaniljesuhkur, rosinad, leivapuru, jahvatatud kaneel, aroomiained.

Kreegipüreekate: kreegipüree, vaniljesuhkur või magusaine, joogivesi, aroomiained.

Õunakate: riivitud õunad või õunakompott, peedisuhkur või magusaine, vaniljesuhkur, jahvatatud kaneel, purustatud pähklid/sarapuupähklid, rosinad, joogivesi.

Mustikakate: värsked, konserveeritud või külmutatud mustikad, mustikamoos.

Aprikoosikate: värsked, konserveeritud või külmutatud aprikoosid, aprikoosimoos.

Kreegikate: värsked, konserveeritud või külmutatud kreegid, kreegipüree, jahvatatud mooniseemned, suhkur või magusaine.

Pähkli-/sarapuupähkli kate: jahvatatud pähkel või sarapuupähkel (või mõlemad), peedisuhkur või magusaine, peeneteraline nisujahu, piim, või/taimerasv/taimeõli, riivsai, aprikoosimoos, joogivesi, rosinad, vaniljesuhkur, aroom.

Kapsakate: hakitud värske kapsas või hoolikalt läbi loputatud hapukapsas, peedisuhkur või magusaine, või/taimerasv/taimeõli, peeneteraline nisujahu, joogivesi, jahvatatud must pipar, sool.

Porgandikate: värsked porgandid, peedisuhkur või magusaine, vaniljesuhkur, mooniseemned, või/taimerasv/taimeõli, peen nisujahu, joogivesi, jahvatatud kaneel, sool.

Nuikapsakate: värske nuikapsas, peedisuhkur või värvaine, või/taimerasv/taimeõli, peeneteraline nisujahu, sidruni- või õunamahl, joogivesi, jahvatatud must pipar, värske või kuivatatud petersell, sool.

3.4. Sööt (üksnes loomse päritoluga toodete puhul)

—

3.5. Tootmise erietapid, mis peavad toimuma määratletud geograafilises piirkonnas

Selleks et tagada toote hea kvaliteet ning pidada kinni hügieeninõuetest, peavad kõik tootmisetapid alates taina valmistamisest (tootmismeetodile on iseloomulik, et kui tainas on kerkinud, siis erinevate tootmisetappide vahel ei tohi aega kaotada) ning koogi katmisest kuni küpsetamise ja pakendamiseni toimuma määratletud geograafilises piirkonnas. Koogikate ise ei pea ilmtingimata olema toodetud geograafilises piirkonnas.

3.6. Erieeskirjad viilutamise, riivimise, pakendamise jm kohta

Nõue, et toode tuleb tükkideks lõigata ja pakendada otse tootja juures, tuleneb toote iseloomust – tegemist on tootega, mille tarbimisega ei saa viivitada ning selle kvaliteedi säilitamiseks tuleb see tükkideks lõigata ning pakendada tootmispiirkonnas. Valmis, kuid pakendamata toodete transportimine vähendab nende kvaliteeti, tulemuseks on pragunenud, muljutud koogid või hügieeninõuete eiramine. Lisaks peab toote pakendil olema märgistus, mis sisaldab teavet tootja, toote koostisosade ning muude kohustuslike üksikasjade kohta, millega tagatakse, et kook on toodetud geograafilises piirkonnas ning vajadusel võimaldatakse selle kontrollimist.

3.7. Erieeskirjad märgistamise kohta

Tootjad peavad asetama toote nimetuse „Valašský frgál” pakendil nähtavasse kohta. Pakendile lisatakse veel kaitstud geograafilise tähise logo, mille eesmärk on tarbijaid teavitada, tagada toote jälgitavus ning võimaldada kontrolli kontrollorgani poolt. Kui toodet müüakse ilma pakendita, siis tuleb müügikohas selgelt viidata, et tegemist on koogiga „Valašský frgál”.

4. Geograafilise piirkonna täpne määratlus

Valahhia on geograafiline piirkond, mis võtab enda alla Tšehhi Vabariigi kaguosa. Geograafilise piirkonna piir läbib järgmisi haldusüksusi (algusega idast): Velké Karlovice, Horní Bečva, Čeladná, Kunčice pod Ondřejníkem, Kozlovice, Měrkovice, Tichá, Vlčovice, Kopřivnice, Štramberk, Lichnov, Veřovice, Mořkov, Hodslavice, Straník, Kojetín, Loučka, Bernartice, Hůrka, Starojická Lhota, Vysoká, Hustopeče, Milotice, Špičky, Skalička, Horní Tešice, Rouské, Všechovice, Provodovice, Komárno, Podhradní Lhota, Rajnochovice, Držková, Rusava, Lukoveček, Fryšták, Mladcová, Zlín-Prštné, Zlín-Jaroslavice, Březnice, Želechovice, Lípa, Zádveřice, Vizovice, Slopné, Haluzice, Vlachovice, Vrbětice, Popov, Jestřábí, Štítná nad Vláří, Bylnice, Brumov, Nedašov, Nedašova Lhota, Študlov, Střelná, Francova Lhota, Valašská Senice, Hovězí, Halenkov, Nový Hrozenkov.

5. Seos geograafilise piirkonnaga

5.1. Geograafilise piirkonna eripära

Selleks et saak paremini säiliks, oli Valahhia elanike esivanematel kombeks oma puuvili peamiselt kuivatada. Nii oli võimalik puuvilja terve aasta jooksul kasutada ning sellest erinevaid roogasid valmistada. Kõige tüüpilisemaks roaks oli kuivatatud pirnidest valmistatud pirnipüree. Selles piirkonnas oli kombeks üks kook katta vaid üht konkreetset tüüpi kattematerjaliga. Ka erinevad ajaloolised allikad kinnitavad, et ühe koogi kate valmistati vaid ühest konkreetsest toormaterjalist.

5.2. Toote eripära

Kook „Valašský frgál” eristub teistest pagaritoodetest järgmiste tunnuste poolest.

— Taina valmistamismeetodi ning taina koostisosade poolest: kõigepealt kallatakse kokku taina kõige vedelamad koostisosad ning need vahustatakse ühtlaseks massiks. Seejärel lisatakse pehmendatud rasvained ning saadud segu segatakse uuesti, kuni saadakse ühtlane mass. Alles siis lisatakse pärm ning järk-järgult jahu juurde kallates töödeldakse tainast seni, kuni see omandab ühtlase õhumullidega (tainas sisaldab palju õhku) täidetud kleepumatu konsistentsi.

— Tainas rullitakse laiali rulli abil (ka tainarull on toodetud Valahhia geograafilises piirkonnas), kasutades selleks vaid üht kätt. Tänu taina omadusele ühtlaselt laiali jaotuda on koogipõhi pärast küpsemist õhuke, tiheda konsistentsi ning õhulise ja peene struktuuriga.

— Tüüpilise kattematerjali, eelkõige kuivatatud puuviljade (kuivatatud pirnide), kasutamine.

— Üks kook „Valašský frgál” kaetakse vaid üht kindlat tüüpi kattematerjaliga (kattematerjale omavahel ei kombineerita). Kooki on selle ohtra kattematerjali poolest lihtne eristada, kattematerjal moodustab küpsemiseelsest kogukaalust ligikaudu 42–48 %. Valmis koogi peale puistatakse näiteks jahust ja võist segatud puru ning riivitud piparkooke või siis jahvatatud kaneeli. Pärast küpsemist võib soovi korral lisada veel suhkrut ning sulatatud võid.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste või (kaitstud geograafilise tähisega) toote erilise kvaliteedi, maine või muude omaduste vahel

Käesolev taotlus põhineb toote ainulaadsusel ning selle tuntusel ka väljaspool Valahhia geograafilist piirkonda. Esimene kirjalik märge suuremõõduliste kookide vdolek või frgál kohta on pärit 1826. aastal avaldatud J. H. A Gallaši kroonikast „Bromatologia moravo-rustica”. Kroonikas mainitakse Valahhia piirkonnale omaseid kooke, mida valmistati nisu- või siis rukkijahu baasil kohupiimast, kreegipüreest või siis piirkonnale eriti omasest kuivatatud ja keedetud pirne sisaldavast pirnipüreest.

Koogi „Valašský frgál” valmistamisel võetakse aluseks määratletud geograafilise piirkonna kirjalike allikate muistsed retseptid, vanim neist on pärit aastast 1826. Traditsiooniline koogiküpsetamine on tihedalt seotud Valahhia piirkonna iseloomulike rahvapidustustega (pulmad, ristimised, jõulud, lihavõtted, saagikoristuse lõpp). Vaesed pered said endale kooki lubada vaid jõulude ajal. Jõukamates peredes valmistati frgál’i seevastu ka pühapäeviti. Kook (30–32 cm läbimõõt) on saanud oma mõõdud tänu koogilabidale, millega see ahju pandi. Koogi valmistamisel kasutati kodumaist toorainet, esmajoones kuivatatud puuvilju, kohupiima, kodus jahvatatud jahu, võid, searasva, linaseemneõli, mune ning piima.

Kõige tuntum on pirnidega kaetud kook „Valašský frgál”. Iga Valahhia majapidamise aias leidus vähemalt üks pirnipuu. Pirnisortidest levinuim oli ovesňanka (väikse suurusega pirn, mida korjati kaera, tšehhi keeles oves, koristusega samal ajal), see eristus teistest sortidest oma tillukese kasvu ning mahlaka ja magusa viljaliha poolest. Lisaks kuivatati ka teisi pirnisorte, kuid esmajoones neid, mis valmisid sügiseks. Oluline oli lasta pirnidel võimalikult kaua küpseda, kuni esimese külma saabumiseni. Pirnidel lasti tervetena aeglaselt kuivada selleks ette nähtud ruumis, mille kütmisel kasutati peamiselt viljapuude halge. Pirnidel lasti täielikult kuivada ning neid hoiti pööningul üles riputatud riidest kottides. Kuivatatud pirnidest ning teistest toorainetest valmistatud suuremõõduliste kookide valmistamise oskust on sajandite vältel põlvest põlve edasi kantud.

XIX sajandil jõudis kuuldus kookidest ka kaugesse pealinna Prahasse. Kooke esitleti koos paljude teiste Valahhia toodetega XIX sajandi lõpus peetud Praha-Holešovice rahvusnäitusel, kus need osutusid väga populaarseteks. Kook „Valašský frgál” on endiselt tuntud ka tänapäeval (selle kohta võib leida palju teavet nii internetis, piirkondlikus ja riiklikus ajakirjanduses kui turistidele mõeldud infomaterjalides). Toodet pärjatakse näitustel ja laatadel (Zlatá Salima 2006 ja 2008, Perla Zlínska 2006, 2007 ja 2008, Trendy 2006, HIT 2006 Moderní obchod, KLASA kvaliteedimärk 2007. aastal) endiselt auhinnaliste kohtadega.

Viide spetsifikaadi avaldamisele

(Määruse (EÜ) nr 510/2006 artikli 5 lõige 7 (3))

Kogu spetsifikaat on kättesaadav järgmisel veebilehel:

http://isdv.upv.cz/portal/pls/portal/portlets.ops.det?popk=1322&plang=cs

(1) ELT L 343, 14.12.2012, lk 1.

(2) ELT L 93, 31.3.2006, lk 12. Asendatud määrusega (EL) nr 1151/2012.

(3) Vt joonealust märkust 2.